Landsrettens kendelse om afvisning af kære under henvisning til retsplejelovens § 968, stk. 4, stadfæstes
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;

Afgørelse om håndjern under retsmøde kunne ikke kæres

Sag 6/2021

Kendelse afsagt den 20. april 2022   

Anklagemyndigheden
mod
T

Byrettens bestemmelse om, at tiltalte skulle forblive i håndjern under retsmødet, kunne ikke
kæres til landsretten  

Ved indledningen af hovedforhandlingen i en straffesag, hvor T under transporten til retten var iført
håndjern, anmodede T’s forsvarer om, at T måtte blive frigjort fra sine håndjern. T var tiltalt for bl.a.
at være undveget fra arresten, og var to gange tidligere dømt for undvigelser. Kriminalforsorgen
udtalte, at man frygtede, at T ville flygte igen, hvis håndjernene blev fjernet.

Byretten afsagde kendelse om, at T skulle forblive i håndjern under sagens behandling.   

T kærede kendelsen til landsretten, som afviste kæremålet med henvisning til spærrereglen i
retsplejelovens § 968, stk. 4.

Højesteret nåede til samme resultat. Højesteret udtalte, at byrettens kendelse ikke var omfattet af
undtagelserne til spærrereglen, og at det spørgsmål, der var rejst under sagen, ikke opfyldte de krav,
der efter praksis stilles for alligevel at tillade et kæremål. Spørgsmålet fandtes således ikke at have
fundamental betydning for sagens videre behandling eller at være af vidtrækkende principiel
betydning.